સામાન્ય માનવીની રજૂઆત વહીવટી તંત્રના બહેરા કાન સુધી ન સંભળાઈ અને ન થવાનું થઈ ગયંુ. એક પરિવારે મોભી ગુમાવવો પડ્યો છે. મૂળ બહુચરાજી તાલુકાના ગાંભુ ગામના વતની પણ વર્ષોથી મોસાળ ઊંઝામાં રહેતા દલિત કાર્યકર ભાનુભાઈ વણકર દલિત સમાજની સમસ્યાઓને વાચા આપવા સરકાર સામે લાંબા સમયથી લડત આપતા હતા. ભાનુભાઈ દલિત સમાજના એક સાચા કાર્યકર હતા જે માત્ર દેખાવ પૂરતા જ રજૂઆતો કરતા ન હતા, પણ ખરા અર્થમાં સમાજની સાથે રહીને લડત આપતા હતા. મૂળ મુદ્દો હતો સમી તાલુકાના દુદખા ગામની દલિત પરિવારોની જમીન દબાણમાં જતી હતી તેને સરકારી ચોપડે નિયમિત કરી પરિવારોને હક આપવાનો હતો. ગામ લોકોએ આ અંગે પાટણ કલેક્ટર સહિતના સ્થાનિક સત્તાધીશોને લેખિતમાં રજૂઆત કરી હતી. ભાનુભાઈ વણકર ગામના તલાટી રહી ચૂક્યા હતા એટલે તેઓ દલિત પરિવારને ન્યાય અપાવવા આ લડતમાં જોડાયા હતા.